PATVIRTINTA

Vytauto Didžiojo universiteto

Žemės ūkio akademijos tarybos 2025 m. rugsėjo 12 d.

nutarimu Nr. 1

**VYTAUTO DIDŽIOJO UNIVERSITETO**

**ŽEMĖS ŪKIO AKADEMIJOS KANCLERIO KANDIDATŪROS RINKIMŲ**

**TVARKOS APRAŠAS**

1. Vytauto Didžiojo universiteto Žemės ūkio akademijos kanclerio kandidatūros rinkimų tvarkos aprašas (toliau – Tvarkos aprašas) reglamentuoja Žemės ūkio akademijos kanclerio kandidatūros (toliau – kanclerio kandidatūros) rinkimų paskelbimą, pretendentų eiti kanclerio pareigas dokumentų priėmimą, rinkimų organizavimo tvarką.

2. Kanclerio kandidatūros rinkimai organizuojami ir vykdomi vadovaujantis Vytauto Didžiojo universiteto statutu ir šiuo Tvarkos aprašu.

3. Žemės ūkio akademijos taryba (toliau – Taryba) renka kanclerio kandidatūrą iš Akademijos mokslininkų ar pripažintų menininkų ir teikia ją rektoriui.

4. Kanclerio kandidatūros rinkimus skelbia Taryba, nustatydama ne trumpesnį kaip 15 kalendorinių dienų pretendentų dokumentų pateikimo terminą.

5. Pranešimas apie kanclerio kandidatūros rinkimus skelbiamas Vytauto Didžiojo universiteto Žemės ūkio akademijos interneto svetainėje.

6. Pranešime apie kanclerio kandidatūros rinkimus nurodoma: pareigybės pavadinimas, kur ir kokius dokumentus būtina pateikti, dokumentų pateikimo terminas.

7. Asmuo, dalyvaujantis kanclerio kandidatūros rinkimuose, turi būti nepriekaištingos reputacijos, turėti mokslo laipsnį, pedagoginės ir vadybinės (ne mažesnės nei 5 m. vadovaujamo darbo) patirties.

8. Pretendentas privalo pateikti dokumentus, įrodančius suteiktą mokslo laipsnį, pedagoginę ir vadybinę patirtį bei savo gyvenimo aprašymą ir penkerių metų programos koncepciją einant kanclerio pareigas, deklaraciją dėl nepriekaištingos reputacijos ir interesų konflikto atskleidimo (1 priedas); taip pat kitus dokumentus, kuriuos, pretendento nuomone, tikslinga pateikti kanclerio kandidatūros rinkimams, bei nurodyti savo kontaktinius duomenis.

9. Pretendentų dokumentai užklijuotuose vokuose teikiami VDU Dokumentų valdymo centro vadovui, adresu K. Donelaičio g. 58-8, 44248 Kaunas. Pretendentas dokumentus gali pateikti asmeniškai, siųsti registruotu laišku, pasinaudojus kurjerių paslaugomis ar elektroniniu būdu el. paštu dvc@vdu.lt

10. Pretendento atitiktį kanclerio kandidatūrai vertina Tarybos sudaryta komisija ir iš tenkinančių reikalavimus kandidatų parengia užregistruotų pretendentų sąrašą.

11. Užregistruotų pretendentų sąrašas skelbiamas Vytauto Didžiojo universiteto Žemės ūkio akademijos interneto svetainėje pasibaigus dokumentų pateikimo laikui.

12. Ne vėliau kaip per 20 kalendorinių dienų nuo dokumentų priėmimo pabaigos organizuojamas atviras Tarybos posėdis, skirtas pretendentų į pareigas susitikimui (prisistatymui ir penkerių metų programos koncepcijos einant kanclerio pareigas aptarimui) su Tarybos nariais ir Žemės ūkio akademijos bendruomene. Atviras posėdis gali būti organizuojamas tą pačią kaip ir tarybos posėdžio, skirto kanclerio rinkimams, dieną.

13. Tarybos posėdis kanclerio kandidatūros rinkimams šaukiamas ne vėliau kaip per 20 kalendorinių dienų nuo dokumentų priėmimo pabaigos.

14. Kanclerio kandidatūra renkama Taryboje slaptu balsavimu.

15. Kanclerio kandidatūra laikoma išrinkta, jeigu už ją balsuoja paprasta visų Tarybos narių balsų dauguma. Jei renkant kanclerio kandidatūrą per pirmąjį balsavimą nei vienas iš kandidatų neišrenkamas, to paties posėdžio metu rengiamas pakartotinis balsavimas ir rinkimuose dalyvauja ne daugiau kaip du kandidatai, surinkę daugiausia balsų per pirmąjį balsavimą. Jeigu nei vienas kandidatas negavo reikiamo balsų skaičiaus, skelbiami nauji rinkimai.

16. Karantino atveju visos procedūros vykdomos nuotoliniu būdu.

17. Apie kanclerio kandidatūros rinkimų rezultatus informuojama Vytauto Didžiojo universiteto Žemės ūkio akademijos bendruomenė.

18. Išrinkto kanclerio kandidatūra teikiama Vytauto Didžiojo universiteto rektoriui.